สรุปภาวะตลาดต่างประเทศ
สรุปภาวะตลาดต่างประเทศประจำวันที่ 7 พ.ค. 2561
8 พ.ค. 2561

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (7 พ.ค.) โดยได้ปัจจัยหนุนจากหุ้นกลุ่มพลังงานที่ดีดตัวขึ้นหลังจากราคาน้ำมันดิบ WTI พุ่งขึ้นเหนือระดับ 70 ดอลลาร์/บาร์เรล ทำสถิติสูงสุดในรอบกว่า 3 ปี ขณะที่นักลงทุนจับตาท่าทีของประธานาธิบดีโดนัลด์ ทรัมป์แห่งสหรัฐว่าจะตัดสินใจถอนตัวออกจากข้อตกลงนิวเคลียร์อิหร่านหรือไม่
ดัชนีเฉลี่ยอุตสาหกรรมดาวโจนส์ปิดที่ 24,357.32 จุด เพิ่มขึ้น 94.81 จุด หรือ +0.39% ดัชนี Nasdaq ปิดที่ 7,265.21 จุด เพิ่มขึ้น 55.60 จุด หรือ +0.77% ดัชนี S&amp;P500 ปิดที่ 2,672.63 จุด เพิ่มขึ้น 9.21 จุด หรือ +0.35%
 
ตลาดหุ้นยุโรปปิดบวกเมื่อคืนนี้ (7 พ.ค.) โดยได้แรงหนุนจากผลประกอบการที่แข็งแกร่งของบริษัทจดทะเบียน นอกจากนี้ ตลาดยังได้รับปัจจัยบวกจากการพุ่งขึ้นของหุ้นเนสท์เล่ หลังจากบริษัทประกาศทำข้อตกลงทางธุรกิจร่วมกับสตาร์บัคส์
ดัชนี Stoxx Europe 600 เพิ่มขึ้น 0.6% ปิดที่ 389.50 จุด
ดัชนี DAX ตลาดหุ้นเยอรมันปิดที่ 12,948.14 จุด เพิ่มขึ้น 128.54 จุด หรือ +1.00% ดัชนี CAC-40 ตลาดหุ้นฝรั่งเศสปิดที่ 5,531.42 จุด เพิ่มขึ้น 15.37 จุด หรือ +0.28% ส่วนตลาดหุ้นลอนดอนปิดทำการวันจันทร์ที่ 7 พ.ค. เนื่องในวัน Early May Bank Holiday
 
ตลาดหุ้นลอนดอนปิดทำการวันจันทร์ที่ 7 พ.ค. เนื่องในวัน Early May Bank Holiday
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อคืนนี้ (7 พ.ค.) โดยสัญญาน้ำมัน WTI ปิดที่เหนือระดับ 70 ดอลลาร์/บาร์เรลเป็นครั้งแรกนับตั้งแต่เดือนพ.ย.2557 อันเนื่องมาจากการคาดการณ์ที่ว่าสหรัฐอาจคว่ำบาตรอิหร่านครั้งใหม่ ขณะที่นักลงทุนจับตาท่าทีของประธานาธิบดีโดนัลด์ ทรัมป์แห่งสหรัฐว่าจะตัดสินใจถอนตัวออกจากข้อตกลงนิวเคลียร์อิหร่านหรือไม่
สัญญาน้ำมันดิบ WTI ส่งมอบเดือนมิ.ย. พุ่งขึ้น 1.01 ดอลลาร์ หรือ 1.5% ปิดที่ 70.73 ดอลลาร์/บาร์เรล ซึ่งเป็นระดับสูงสุดนับตั้งแต่วันที่ 26 พ.ย. 2557
สัญญาน้ำมันดิบเบรนท์ส่งมอบเดือนก.ค. เพิ่มขึ้น 1.30 ดอลลาร์ หรือ 1.7% ปิดที่ 76.17 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (7 พ.ค.) โดยได้รับแรงกดดันจากการแข็งค่าของสกุลเงินดอลลาร์ นอกจากนี้ นักลงทุนยังได้ลดการถือครองทองคำซึ่งเป็นสินทรัพย์ที่ปลอดภัย หลังจากตลาดหุ้นสหรัฐดีดตัวขึ้นต่อเนื่องเมื่อคืนนี้
สัญญาทองคำตลาด COMEX (Commodity Exchange) ส่งมอบเดือนมิ.ย. ลดลง 60 เซนต์ หรือ 0.05% ปิดที่ 1,314.10 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 2.4 เซนต์ หรือ 0.15% ปิดที่ 16.495 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 3 ดอลลาร์ หรือ 0.33% ปิดที่ 913.30 ดอลลาร์/ออนซ์
สัญญาพัลลาเดียมส่งมอบเดือนมิ.ย. เพิ่มขึ้น 4.80 ดอลลาร์ หรือ 0.5% ปิดที่ 962.10 ดอลลาร์/ออนซ์
 
ดอลลาร์สหรัฐแข็งค่าขึ้นเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (7 พ.ค.) เนื่องจากนักลงทุนยังคงขานรับรายงานของกระทรวงแรงงานสหรัฐซึ่งระบุว่า อัตราว่างงานเดือนเม.ย.ของสหรัฐร่วงลงแตะระดับต่ำสุดนับตั้งแต่เดือนธ.ค.2543 ซึ่งบ่งชี้ว่าเศรษฐกิจสหรัฐยังคงอยู่ในทิศทางที่แข็งแกร่ง และอาจเป็นปัจจัยหนุนให้ธนาคารกลางสหรัฐ (เฟด) เดินหน้าปรับขึ้นอัตราดอกเบี้ยต่อไปในปีนี้
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1924 ดอลลาร์ จากระดับ 1.1960 ดอลลาร์ ขณะที่เงินปอนด์แข็งค่าขึ้นแตะระดับ 1.3560 ดอลลาร์ จากระดับ 1.3542 ดอลลาร์ และดอลลาร์ออสเตรเลียอ่อนค่าลงแตะระดับ 0.7518 ดอลลาร์สหรัฐ จากระดับ  0.7537 ดอลลาร์สหรัฐ
ดอลลาร์สหรัฐอ่อนค่าลงเมื่อเทียบกับเงินเยนที่ระดับ 109.08 เยน จากระดับ 109.12 เยน แต่แข็งค่าขึ้นเมื่อเทียบกับฟรังก์สวิสที่ระดับ 1.0028 ฟรังก์ จากระดับ 1.0007 ฟรังก์